聽安萬善吹觱篥歌
作者：李頎
朝代：唐
主题：七言古詩

paragraphs: 南山截竹爲觱篥，此樂本自龜茲出。
流傳漢地曲轉奇，涼州胡人爲我吹。
傍鄰聞者多嘆息，遠客思鄉皆淚垂。
世人解聽不解賞，長飆風中自來往。
枯桑老柏寒颼飀，九雛鳴鳳亂啾啾。
龍吟虎嘯一時發，萬籟百泉相與秋。
忽然更作漁陽摻，黃雲蕭條白日暗。
變調如聞楊柳春，上林繁花照眼新。
歲夜高堂列明燭，美酒一杯聲一曲。

标签：蒙学
唐詩三百首